Id-Deċiżjoni tal-Kummissjoni
ta' l-20 ta' Novembru 2003
li temenda d-Deċiżjonijiet 2001/881/KE u 2002/459/KE dwar tibdil u addizzjonijiet oħrajn għal-lista ta' postijiet ta' spezzjoni fil-fruntiera
(notifikata bid-dokument numru K(2003) 4234)
(Test b'relevanza għaż-ŻEE)
(2003/831/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji ġenerali li jirregolaw l-organizzazzjoni tal-kontrolli veterinarji fuq prodotti li jidħlu fil-Komunità minn pajjiżi terzi [1], u b'mod partikolari l-Artikolu 6(2) tagħha,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE [2], u b'mod partikolari l-Artikolu 6(4) tagħha,
Billi:
(1) Il-lista tal-postijiet ta' spezzjonijiet fil-fruntiera għall-kontrolli veterinarji fuq l-annimali ħajjin u fuq prodotti li joriġinaw mill-annimali li ġejjin minn pajjiżi terzi, approvati bid-Deċiżjoni tal-Kummissjoni 2001/881/KE [3] li tinkludi n-numru ta' l-unità Animo għal kull post ta' spezzjoni fil-fruntiera, għandha tiġi aġġornata sabiex tqis b'mod partikolari l-iżviluppi f'ċerti Stati Membri u l-kontrolli komunitarji.
(2) Wara spezzjoni komunitarja sodisfaċenti, għandhom jiżdiedu mal-lista l-postijiet ta' spezzjoni fil-fruntiera ta' Châteauroux Déols fi Franza, u ta' Kolding u Skagen fid-Danimarka.
(3) Bħala riżultat tad-diskussjonijiet bejn il-Kummissjoni u l-Olanda, għandha tiġi ntrodotta nota f'qiegħ il-paġna ġdida għall-ajruport Schiphol ta' Amsterdam sabiex tiġi ċċarata s-sitwazzjoni dwar l-importazzjoni ta' annimali ħajjin f'dak l-ajruport.
(4) B'addizzjoni, għandhom jiġu ntrodotti numru ta' emendi li jaġġornaw lin-noti f'qiegħ il-paġna u li jelenkaw id-dettalji dwar il-kategoriji u ċ-ċentri ta' spezzjoni għal diversi postijiet oħrajn ta' spezzjoni fil-fruntiera li huma diġà approvati.
(5) Il-lista ta' l-unitajiet Amino fid-Deċiżjoni tal-Kummissjoni 2002/459/EC [4] li tinkludi n-numru ta' l-unità Animo għal kull post ta' spezzjoni fil-fruntiera fil-Komunità, għandha tiġi għalhekk aġġornata sabiex tikkunsidra kull tibdil rilevanti u sabiex iżżomm lista identika għal dik li tinsab fid-Deċiżjoni 2001/881/KE.
(6) Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar l-Ikel u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 2001/881/KE hu mibdul bit-test ta' l-Anness1 ta' din id-Deċiżjoni.
Artikolu 2
L-Anness tad-Deċiżjoni 2002/459/KE hu emendat skond l-Anness II ta' din id-Deċiżjoni.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fl-20 ta' Novembru 2003.